
Κύριοι, 

Σε εκτέλεση της υπ’ αριθμ. Ζ΄52/1/6.3.2014 απόφασης του Εποπτικού Συμβουλίου, σας διαβιβάζουμε προς διευκόλυνσή σας τις «Θέσεις του Σ.Ο.Ε.Λ. για την εξειδίκευση των διατάξεων του άρθρου 20 του ν. 3693/2008», περί ανεξαρτησίας και αντικειμενικότητας.

Το συνημμένο έγγραφο είναι ουσιαστικά ένας Πρακτικός Οδηγός εφαρμογής των προβλέψεων του ισχύοντος Κώδικα Επαγγελματικής Δεοντολογίας της IFAC επί των θεμάτων ελεγκτικής ανεξαρτησίας.

Θέσεις του Σ.Ο.Ε.Λ. για την εξειδίκευση των διατάξεων 

του άρθρου 20 του Ν. 3693/2008.

1. Εισαγωγή
Το Σώμα Ορκωτών Ελεγκτών Λογιστών ανέλαβε την πρωτοβουλία κατάρτισης σχεδίου θέσεων για την εξειδίκευση των διατάξεων του άρθρου 20 του Ν.3693/2008, που διέπει θέματα ανεξαρτησίας και αντικειμενικότητας. Με το παρόν σχέδιο θέσεων προτείνονται επίσης τα πρόσφορα μέτρα που θα πρέπει να λαμβάνουν οι Ορκωτοί Ελεγκτές Λογιστές και οι Ελεγκτικές Εταιρείες για τη διασφάλιση της τήρησης των βασικών αρχών επαγγελματικής δεοντολογίας.

Η πρωτοβουλία αυτή προέκυψε από την ανάγκη να εξειδικευτούν οι βασικές αρχές περί ασυμβίβαστου, όπως ισχύουν διεθνώς και περιγράφονται στον Κώδικα Επαγγελματικής Δεοντολογίας (Code of Ethics for Professional Accountants) της Διεθνούς Ομοσπονδίας Λογιστών (International Federation of Accountants-IFAC). Εντούτοις, επισημαίνεται ότι το παρόν σχέδιο θέσεων εξειδίκευσης των αρχών ελεγκτικής ανεξαρτησίας σε καμία περίπτωση δεν υποκαθιστά τον προαναφερόμενο Κώδικα. Ως εκ τούτου ενθαρρύνεται η χρήση και η παραπομπή στις σχετικές αναφορές και προβλέψεις του ισχύοντος Κώδικα Επαγγελματικής Δεοντολογίας της IFAC, τον οποίο θα πρέπει να εφαρμόζουν και να εναρμονίζονται με αυτόν οι Ορκωτοί Ελεγκτές Λογιστές, λαμβάνοντας υπόψη ότι το ελεγκτικό επάγγελμα συνιστά ανάληψη ευθύνης για την εξυπηρέτηση του δημόσιου συμφέροντος. Είναι σημαντικό να σημειώσουμε ότι μία Ελεγκτική Εταιρεία δεν θα πρέπει να εφαρμόζει λιγότερο αυστηρά πρότυπα από αυτά που υπαγορεύει ο εν λόγω Κώδικας.
Στην παράγραφο 6 του άρθρου 20 του Ν. 3693/2008 προβλέπεται ότι «Ο Ορκωτός Ελεγκτής Λογιστής ή η Ελεγκτική Εταιρεία έχει υποχρέωση να περιγράφει αναλυτικά, στα Φύλλα Εργασίας, όλους τους κινδύνους για την ανεξαρτησία του, καθώς και τα μέτρα που λαμβάνει για τον περιορισμό των κινδύνων σε ανεκτό βαθμό». Για την επίτευξη των ανωτέρω στόχων προτείνεται η υιοθέτηση των αρχών και η εφαρμογή των μέτρων που ακολουθούν.
2. Ασυμβίβαστα Ορκωτών Ελεγκτών Λογιστών
Οι  Ορκωτοί Ελεγκτές Λογιστές και το ελεγκτικό προσωπικό Ελεγκτικής Εταιρείας, καθώς και τα άμεσα μέλη της οικογένειάς τους, υπόκεινται και εφαρμόζουν τους παρακάτω περιορισμούς που στοχεύουν στην αποτροπή του κινδύνου υπονόμευσης της ελεγκτικής ανεξαρτησίας. Οι περιορισμοί των Ορκωτών Ελεγκτών Λογιστών και του ελεγκτικού προσωπικού αφορούν τόσο στην ελεγχόμενη οντότητα όσο και στις συνδεδεμένες με αυτήν οντότητες, σύμφωνα με όσα ορίζονται στις κατωτέρω παραγράφους:

(α) Δεν διενεργούν και δεν συμμετέχουν στον έλεγχο μίας οντότητας ή συνδεόμενων με αυτήν οντοτήτων, όταν οι ίδιοι ή τα άμεσα μέλη της οικογένειάς τους έχουν σε αυτήν την οντότητα και τις συνδεόμενες με αυτήν οντότητες άμεσο ή σημαντικό έμμεσο οικονομικό συμφέρον.

(β) Κατά την περίοδο της απασχόλησής τους στον έλεγχο μίας οντότητας, στην οποία οι ίδιοι ή τα άμεσα μέλη της οικογενείας τους (ή οι στενοί συγγενείς τους) κατέχουν χρεόγραφα, δεν μπορούν να διενεργούν συναλλαγές επί των συγκεκριμένων χρεογράφων, εκτός από την άμεση εκποίησή τους πριν από την έναρξη της απασχόλησης τους στο συγκεκριμένο έλεγχο. Ο περιορισμός διενέργειας παρόμοιων συναλλαγών παύει μετά από έξι (6) μήνες από τη λήξη της εμπλοκής τους στον έλεγχο της οντότητας.

(γ) Δεν έχουν οι ίδιοι και τα άμεσα μέλη της οικογένειάς τους άμεσα ή έμμεσα, σημαντικό οικονομικό συμφέρον στις οντότητες που ελέγχονται από την Ελεγκτική Εταιρεία της οποίας είναι μέτοχοι, όπως και με τις συνδεόμενες οντότητες με την ελεγχόμενη.

(δ) Δεν ενεργούν για λογαριασμό ελεγχόμενης οντότητας, και των συνδεόμενων με αυτήν οντοτήτων, σαν θεματοφύλακες ή διαχειριστές.

(ε) Δεν προβαίνουν στην απόκτηση χρεογράφων που παραβιάζουν τις αρχές ανεξαρτησίας, γι’ αυτό το σκοπό:
· Αναφέρουν στην Ελεγκτική Εταιρεία όπου απασχολούνται τα χρεόγραφα που αποκτούν ή εκποιούν.

· Δεν αναλαμβάνουν οποιοδήποτε ελεγκτικό έργο σε οντότητες στις οποίες κατέχουν χρεόγραφα και οι οποίες τελούν υπό περιορισμό ανεξαρτησίας, μέχρι την εκποίηση των εν λόγω χρεογράφων.

(στ) Δεν παρέχουν ελεγκτικές υπηρεσίες σε οντότητες ή/και σε συνδεόμενες με αυτές οντότητες, όταν σε αυτές απασχολούνται στενοί συγγενείς τους σε ανώτερες θέσεις διοίκησης ή έμμισθες θέσεις από τις οποίες έχουν τη δυνατότητα να ασκούν σημαντική επιρροή.

(ζ) Δεν αποδέχονται δώρα από τα οποία τεκμαίρεται η δημιουργία σχέσεων οικειότητας ή/και οικονομικού συμφέροντος.

(η) Εκτός από τη διοίκηση της Ελεγκτικής Εταιρείας στην οποία απασχολούνται, δεν συμμετέχουν σε οποιαδήποτε θέση διοικητικής ευθύνης άλλων επιχειρήσεων. Η ως άνω συμμετοχή επιτρέπεται σε περιπτώσεις μη κερδοσκοπικών οργανισμών ή ιδιωτικών οντοτήτων που δεν ελέγχονται από την Ελεγκτική Εταιρεία στην οποία απασχολούνται, αλλά υπό την προϋπόθεση έγκρισης της Ελεγκτικής Εταιρείας.

(θ) Δεν συνάπτουν εργασιακή ή άλλη επαγγελματική σχέση διοικητικής ευθύνης με ελεγχόμενη οντότητα πριν την παρέλευση διετίας από το χρόνο απασχόλησής τους στον έλεγχο της συγκεκριμένης οντότητας ή σε οντότητα συνδεόμενη με την ελεγχόμενη.

(ι) Οι συμμετέχοντες σε ανώτερες θέσεις διοικητικής ευθύνης μίας οντότητας δεν μπορούν να απασχοληθούν ως Ορκωτοί Ελεγκτές Λογιστές αυτής της οντότητας, πριν την παρέλευση διετίας από την ημερομηνία περάτωσης του υποχρεωτικού ελέγχου, κατά την οποία απασχολούνταν στην ελεγχόμενη οντότητα.

(ια) Δεν συνάπτουν και δεν εγγυώνται για δάνεια από ελεγχόμενες οντότητες, εκτός εάν πρόκειται για δάνεια τα οποία χορηγούνται από ελεγχόμενο χρηματοπιστωτικό ίδρυμα σύμφωνα με τους συνήθεις εμπορικούς όρους.

(ιβ) Δεν συνάπτουν, οι ίδιοι ή/και τα άμεσα μέλη της οικογένειάς τους, εμπορικές/ επιχειρηματικές σχέσεις με ελεγχόμενες οντότητες και συνδεόμενες με αυτή οντότητες, ούτε αποδέχονται δεσμεύσεις σύναψης παρόμοιων σχέσεων, εκτός εάν οι σχέσεις αυτές δεν έχουν ουσιαστική και σημαντική επίδραση στη διοίκηση της ελεγχόμενης οντότητας ή αφορούν στην αγορά/απόκτηση αγαθών και λήψη υπηρεσιών με συνήθεις εμπορικούς όρους. Οι όποιες εξαιρέσεις πρέπει να εγκρίνονται από τη διοίκηση της Ελεγκτικής Εταιρείας.
3. Ασυμβίβαστα Ελεγκτικών Εταιρειών
Οι Ελεγκτικές Εταιρείες υποχρεούνται να εφαρμόζουν τις ακόλουθες αρχές διασφάλισης της ανεξαρτησίας στις σχέσεις τους με τις ελεγχόμενες και τις συνδεόμενες με αυτές οντότητες. Η εφαρμογή των αρχών επεκτείνεται κατά περίπτωση και στις Εταιρείες του δικτύου στο οποίο ανήκουν:

(α) Δεν διατηρούν άμεσα ή έμμεσα οικονομικά συμφέροντα με τις ελεγχόμενες οντότητες και με συνδεόμενες με αυτήν οντότητες.

(β) Δεν συνάπτουν με ελεγχόμενη οντότητα δάνεια και δεν καταρτίζουν με αυτήν, όπως και με συνδεόμενες με αυτή οντότητες, προγράμματα παροχών στους απασχολούμενους στην Ελεγκτική Εταιρεία, εκτός εάν αυτά δεν είναι σημαντικής αξίας και πραγματοποιούνται με βάση τους συνήθεις εμπορικούς όρους.

(γ) Δεν διατηρούν επιχειρηματικές σχέσεις με ελεγχόμενη οντότητα και συνδεόμενες με αυτή οντότητες, εκτός από τις περιπτώσεις που αυτές οι σχέσεις είναι ασήμαντες για την Ελεγκτική Εταιρεία.
(δ) Εφόσον συνάπτουν εμπορικές σχέσεις με μη ελεγχόμενες, ή με συνδεδεμένες με αυτές οντότητες, υιοθετούν τις κατάλληλες διαδικασίες για να διασφαλίζουν τη μη ύπαρξη αμοιβαίων επιχειρηματικών σχέσεων των διοικητικών στελεχών ή των μετόχων των οντοτήτων αυτών με ελεγχόμενες οντότητες.  Επίσης εφαρμόζουν διαδικασίες παρακολούθησης για πιθανή αλλαγή συνθηκών που ενδέχεται να υπονομεύουν την εφαρμογή των κανόνων ανεξαρτησίας.

(ε) Δεν αντλούν κεφάλαια από ελεγχόμενη οντότητα ή συνδεόμενες με αυτή οντότητες, ή από πρόσωπα που έχουν σημαντική θέση ευθύνης στις οντότητες αυτές.

(στ) Δεν αποδέχονται την ανάληψη ελέγχου από μία οντότητα όταν οι αμοιβές ελέγχου από αυτήν και τις συνδεόμενες με αυτήν οντότητες, υπερβαίνουν το 15% του συνόλου των εισπραττόμενων αμοιβών για δύο συνεχή έτη. Στις περιπτώσεις αυτές η Ελεγκτική Εταιρεία πρέπει να λαμβάνει μέτρα για τη διασφάλιση της ανεξαρτησίας, όπως διενέργεια ποιοτικού ελέγχου πριν την έκδοση της έκθεσης ελέγχου ή/και την παράδοση όποιας έκθεσης ή αναφοράς προς τη διοίκηση της εν λόγω οντότητας.

(ζ) Οι αμοιβές ελέγχου από μία οντότητα και τις συνδεόμενες με αυτή οντότητες, που δεν εξοφλούνται επί μακρό χρονικό διάστημα, θεωρείται ότι συνιστούν μία έμμεση μορφή δανεισμού.  Πριν την αποδοχή του ελέγχου και σε κάθε περίπτωση πριν την έκδοση της έκθεσης ελέγχου πρέπει να αξιολογηθεί το μέγεθος της οφειλής και να ληφθούν σχετικές αποφάσεις από τη διοίκηση της Ελεγκτικής Εταιρείας για τη συνέχιση ή μη του ανατεθέντος ελέγχου.

(η) Δεν επιτρέπεται ο καθορισμός αμοιβής ελέγχου ως ποσοστό ή με βάση ενδεχόμενο επέλευσης γεγονότος ή επίτευξης συγκεκριμένου αποτελέσματος που σχετίζεται με την ανάληψη του ελέγχου. Ο περιορισμός ισχύει και για τις αμοιβές παροχής μη ελεγκτικών υπηρεσιών στις περιπτώσεις που η αμοιβή είναι σημαντική για τους συμβαλλόμενους και το προϊόν της προσφερόμενης υπηρεσίας είναι εξαρτώμενο από μελλοντική ή παρούσα απόφαση που σχετίζεται με τον έλεγχο ενός σημαντικού ποσού στις οικονομικές καταστάσεις.

(θ) Στα πλαίσια της ανάληψης των ελέγχων δεν αποδέχονται να εισπράττουν ή να καταβάλουν προμήθειες από/σε τρίτους.

(ι) Διακόπτουν την παροχή ελεγκτικών υπηρεσιών σε οντότητες και συνδεόμενες με αυτή οντότητες με τις οποίες βρίσκονται σε δικαστική διένεξη, εφόσον η διοίκηση της Ελεγκτικής Εταιρείας προβεί στην αξιολόγηση των υφιστάμενων κινδύνων υπονόμευσης της ανεξαρτησίας και αποφασίσει ότι η εφαρμογή των κατάλληλων δικλίδων ασφαλείας για την εξουδετέρωση των κινδύνων αυτών ή την αντιμετώπισή τους σε ένα ικανοποιητικό επίπεδο που είναι κοινά αποδεκτό δεν είναι εφικτή.

(κ) Δεν αξιώνουν από την ελεγχόμενη οντότητα αποζημίωση για την αποκατάσταση προκληθείσας ζημίας έναντι αξιώσεων που προκύπτουν από τον έλεγχο, εφόσον η ζημία δεν προκλήθηκε από σκόπιμη ή/και δόλια ενέργεια της ελεγχόμενης οντότητας, και δεν επιζητούν τον περιορισμό ευθύνης πέραν των ορίων που θέτουν οι ισχύουσες διατάξεις.
4. Όροι και προϋποθέσεις παροχής μη ελεγκτικών υπηρεσιών

Η παροχή μη ελεγκτικών υπηρεσιών, σε ελεγχόμενη οντότητα και συνδεόμενες με αυτή οντότητες, από Ορκωτό Ελεγκτή Λογιστή και Ελεγκτική Εταιρεία υπόκειται σε περιορισμούς κατά την περίοδο διενέργειας του ελεγκτικού έργου. Οι απασχολούμενοι ή/και συνεργαζόμενοι με την Ελεγκτική Εταιρεία ή το «δίκτυο» Ορκωτοί Ελεγκτές Λογιστές ή εταίροι, πριν από την ανάληψη οποιασδήποτε μη ελεγκτικής εργασίας σε ελεγχόμενη από την Ελεγκτική Εταιρεία ή το «δίκτυο» οντότητα ή συνδεμένη με αυτή οντότητα, θα πρέπει να ζητήσουν την έγκριση του «κύριου εταίρου» της Ελεγκτικής Εταιρείας στην ελεγχόμενη οντότητα, ως τεκμήριο διασφάλισης των όρων ανεξαρτησίας.

 
Οι όροι ανεξαρτησίας δεν παραβιάζονται όταν το αποτέλεσμα από την παροχή των μη ελεγκτικών υπηρεσιών δεν υπόκειται σε ελεγκτικές διαδικασίες και δεν αποτελεί αντικείμενο του υποχρεωτικού ελέγχου των οικονομικών καταστάσεων της ελεγχόμενης οντότητας και των συνδεόμενων με αυτήν οντοτήτων. Για τους σκοπούς των παραγράφων που ακολουθούν, όπου γίνεται αναφορά στις ελεγχόμενες οντότητες, συμπεριλαμβανομένων και των οντοτήτων δημοσίου ενδιαφέροντος, στη σχετική αναφορά περιλαμβάνονται και οι συνδεόμενες οντότητες με την ελεγχόμενη.

Η βασική αρχή που διακρίνει τα μέτρα διασφάλισης της ανεξαρτησίας, κατά την παροχή μη ελεγκτικών υπηρεσιών, εστιάζεται στην αξιολόγηση των υφιστάμενων κινδύνων υπονόμευσης της ανεξαρτησίας και στην εφαρμογή των κατάλληλων δικλίδων για την εξουδετέρωση των κινδύνων αυτών ή στην αντιμετώπισή τους σε ένα ικανοποιητικό επίπεδο που είναι κοινά αποδεκτό.  Όταν επιτυγχάνεται η εξουδετέρωση ή ο ικανοποιητικός περιορισμός των κινδύνων ανεξαρτησίας τότε οι μη ελεγκτικές υπηρεσίες χαρακτηρίζονται ως επιτρεπτές. Αντίθετα, όταν ανακύπτουν ανυπέρβλητες δυσκολίες επιτυχούς αντιμετώπισης των κινδύνων ανεξαρτησίας, οι μη ελεγκτικές υπηρεσίες χαρακτηρίζονται ως μη επιτρεπτές. Ο υπεύθυνος για την παροχή των μη ελεγκτικών υπηρεσιών οφείλει να εξετάσει, να αξιολογήσει και να αιτιολογήσει τα ανωτέρω και στη συνέχεια να προβεί στην απαραίτητη τεκμηρίωση στο αίτημα του για έγκριση από τον «κύριο εταίρο» της Ελεγκτικής Εταιρείας. Στις περιπτώσεις όπου οι μη ελεγκτικές υπηρεσίες χαρακτηρίζονται ως μη επιτρεπτές ο Ορκωτός Ελεγκτής Λογιστής και η Ελεγκτική Εταιρεία θα πρέπει είτε να αποτρέψουν ή να αποποιηθούν την παροχή των μη ελεγκτικών υπηρεσιών ή να παραιτηθούν από τον έλεγχο της συγκεκριμένης οντότητας. Η παροχή μη ελεγκτικών υπηρεσιών υπόκεινται στους περιοριστικούς όρους ανεξαρτησίας που τίθενται από τις γενικές αρχές του Κώδικα Δεοντολογίας της Διεθνούς Ομοσπονδίας Λογιστών (International Federation of Accountants). Για τις περιπτώσεις όπου δεν προσδιορίζονται ρητά στις παραγράφους που ακολουθούν, ισχύουν οι αρχές του Κώδικα, όπως αυτός διαμορφώθηκε μετά τις αλλαγές που ισχύουν από 1η Ιανουαρίου 2011.
5. Περιοριστικοί όροι στην παροχή μη ελεγκτικών υπηρεσιών 

Οι περιορισμοί παροχής μη ελεγκτικών υπηρεσιών και οι κανόνες για την τήρηση της ανεξαρτησίας που περιγράφονται κατωτέρω ισχύουν και για τις εταιρείες του δικτύου στο οποίο ανήκει η Ελεγκτική Εταιρεία.

Στις μη ελεγκτικές υπηρεσίες, που υπόκεινται σε περιοριστικούς όρους περί ανεξαρτησίας συμπεριλαμβάνονται οι εξής:

(α) Συμμετοχή στη διοίκηση και στη λήψη αποφάσεων της ελεγχόμενης οντότητας. Η Ελεγκτική Εταιρεία δεν επιτρέπεται να αναλαμβάνει έργα και να παρέχει υπηρεσίες σε ελεγχόμενες οντότητες, όταν οι παρεχόμενες υπηρεσίες συνεπάγονται την ανάληψη οποιασδήποτε ευθύνης άσκησης διοικητικών λειτουργιών ή/και λήψης διοικητικών αποφάσεων για λογαριασμό της ελεγχόμενης οντότητας.

(β) Συμβουλευτικές υπηρεσίες. Εφ’ όσον οι Ελεγκτικές Εταιρείες έχουν τη κατάλληλη γνώση και εμπειρία να προσφέρουν συμβουλευτικές υπηρεσίες, αυτό επιτρέπεται υπό τις εξής προϋποθέσεις:

· Η συμβουλευτική γνώμη που διατυπώνουν παρουσιάζεται με αντικειμενική αιτιολόγηση, διευκρινίζοντας σαφώς τις παραδοχές πάνω στις οποίες βασίζεται.

· Τα κριτήρια που χρησιμοποιούνται ορίζονται σαφώς και στο σχετικό παραδοτέο ορίζεται η μεθοδολογία που χρησιμοποιήθηκε, καθώς και οι πηγές άντλησης των υποστηρικτικών στοιχείων.

· Η υπηρεσία δεν εμπεριέχει σχεδιασμό και υλοποίηση λογιστικού ή χρηματοοικονομικού συστήματος.

· Η διοίκηση της ελεγχόμενης οντότητας αναγνωρίζει πλήρως την ευθύνη της για οποιαδήποτε απόφαση ληφθεί στη βάση της παρασχεθείσας συμβουλευτικής γνωμοδότησης από την Ελεγκτική Εταιρεία.

(γ) Λογιστικές υπηρεσίες τήρησης βιβλίων, στοιχείων, μισθοδοσίας και κατάρτισης οικονομικών καταστάσεων. Η λογιστική υποστήριξη της ελεγχόμενης οντότητας από την Ελεγκτική Εταιρεία στην τήρηση των βιβλίων και στοιχείων και στην κατάρτιση των οικονομικών καταστάσεων δημιουργεί την απειλή αυτοελέγχου των Ορκωτών Ελεγκτών Λογιστών. Ως εκ τούτου η Ελεγκτική Εταιρεία δεν επιτρέπεται να παρέχει στις ελεγχόμενες οντότητες λογιστικές υπηρεσίες τήρησης βιβλίων, στοιχείων και μισθοδοσίας, εκτός από περιπτώσεις που αναφέρονται παρακάτω, υπό την προϋπόθεση λήψης αναγκαίων μέτρων περιορισμού της απειλής του αυτοελέγχου σε αποδεκτό επίπεδο και της συναίνεσης της διοίκησης της ελεγχόμενης οντότητας. Οι υπηρεσίες που υπό προϋποθέσεις θεωρούνται επιτρεπτές, στα πλαίσια εκτέλεσης του υποχρεωτικού ελέγχου, είναι οι εξής:

· Συμβουλευτική υποστήριξη κατά τη διαδικασία επιλογής από τη διοίκηση της ελεγχόμενης οντότητας των κατάλληλων λογιστικών πολιτικών και μεθόδων αποτίμησης.

· Παροχή προσχεδίου των γνωστοποιήσεων που πρέπει να περιλαμβάνονται στις οικονομικές καταστάσεις σύμφωνα με τα Διεθνή Πρότυπα Χρηματοοικονομικής Αναφοράς.

· Συμβουλευτική υποστήριξη στην ανάλυση και συγκέντρωση στοιχείων για αναφορές στις εποπτικές αρχές.

Κατά την αξιολόγηση της επιτρεψιμότητας ή μη των λογιστικών υπηρεσιών πρέπει να λαμβάνεται υπόψη και η σημαντικότητα ή το ουσιώδες μέγεθος (materiality) των υπό εξέταση ζητημάτων επί των οικονομικών καταστάσεων. 

Στις μη δημοσίου ενδιαφέροντος ελεγχόμενες οντότητες επιτρέπεται η παροχή ορισμένων υπηρεσιών λογιστικής υποστήριξης στην τήρηση των βιβλίων, στοιχείων και μισθοδοσίας, υπό τον όρο ότι πρόκειται για συνηθισμένες εργασίας ρουτίνας, για την εκτέλεση των οποίων δεν απαιτείται η λήψη υπεύθυνων διοικητικών αποφάσεων και εφόσον έχουν ληφθεί τα αναγκαία μέτρα περιορισμού της απειλής του αυτοελέγχου σε αποδεκτό επίπεδο. 
Στα μέτρα περιορισμού της ως άνω απειλής περιλαμβάνονται και τα εξής:

· Στην παροχή των προαναφερόμενων μη ελεγκτικών υπηρεσιών δεν εμπλέκεται το ελεγκτικό προσωπικό που απασχολείται στον έλεγχο της συγκεκριμένης οντότητας.
· Η διοίκηση της ελεγχόμενης οντότητας αναλαμβάνει την πλήρη ευθύνη για τα αποτελέσματα των παρεχόμενων υπηρεσιών.

(δ) Νομικές υπηρεσίες και συνδρομή στην δικαστική επίλυση διαφορών:

· Γενικά η παροχή νομικών υπηρεσιών σε ελεγχόμενη οντότητα συνιστά απειλή αυτοελέγχου και συνηγορίας.  Εντούτοις ορισμένες νομικές υπηρεσίες είναι επιτρεπτό να παρέχονται σε ελεγχόμενη οντότητα από δικηγορικές εταιρείες που αποτελούν μέλη του δικτύου στο οποίο ανήκει η Ελεγκτική Εταιρεία.  Οι υπηρεσίες αυτές ενδεικτικά περιλαμβάνουν νομική υποστήριξη στη σύναψη μίας σύμβασης, γνωμοδότηση σε συγκεκριμένο θέμα ή διενέργεια νομικού ελέγχου μίας συναλλαγής ή σχεδίου αναδιοργάνωσης, ενώ είναι απαραίτητη προϋπόθεση ότι τα φυσικά πρόσωπα που εμπλέκονται στην παροχή αυτών των υπηρεσιών δεν είναι μέλη του ελεγκτικού προσωπικού και η διοίκηση της ελεγχόμενης οντότητας αναλαμβάνει την πλήρη ευθύνη της συγκεκριμένης διοικητικής απόφασης, συναλλαγής ή σύμβασης.

· Η νομική συνδρομή στην επίλυση δικαστικών διενέξεων της ελεγχόμενης οντότητας περιλαμβάνεται στις μη επιτρεπτές υπηρεσίες για την Ελεγκτική Εταιρεία, με εξαίρεση τις περιπτώσεις που το ποσό που αφορά στη διένεξη δεν είναι σημαντικό για τις ελεγχόμενες οικονομικές καταστάσεις.

(ε) Απόσπαση ελεγκτικού προσωπικού (σε μεμονωμένες περιπτώσεις). Η απόσπαση ελεγκτικού προσωπικού ενέχει τον εγγενή κίνδυνο αυτοελέγχου, ο όποιος μπορεί να αντιμετωπιστεί με τη διασφάλιση ότι το αποσπασθέν ελεγκτικό προσωπικό της Ελεγκτικής Εταιρείας στην ελεγχόμενη οντότητα:

· Συνεχίζει να μισθοδοτείται από την Ελεγκτική Εταιρεία.

· Η απόσπαση του ελεγκτικού προσωπικού τεκμηριώνεται με γραπτή σύμβαση.

· Δεν συμμετέχει στη λήψη διοικητικών αποφάσεων της ελεγχόμενης οντότητας, δεν εγκρίνει συμβάσεις, δεν δεσμεύει την ελεγχόμενη οντότητα και δεν αναμιγνύεται σε θέματα που σχετίζονται με τον υποχρεωτικό έλεγχο.

· Η περίοδος απόσπασης του ελεγκτικού προσωπικού δεν υπερβαίνει χρονικό διάστημα έξι (6) μηνών.
(στ) Αποτίμηση επιχειρήσεων, εισφερόμενων περιουσιακών στοιχείων και δικαιωμάτων. Υπηρεσίες αποτίμησης δεν επιτρέπεται να παρέχονται από την Ελεγκτική Εταιρεία προς την ελεγχόμενη οντότητα, όταν το αντικείμενο της αποτίμησης είναι σημαντικής αξίας σε σχέση με τις ελεγχόμενες οικονομικές καταστάσεις και η αποτίμηση στηρίζεται σε μεγάλο βαθμό υποκειμενικότητας.  Εφ’ όσον τα ανωτέρω δεν συντρέχουν και με την προϋπόθεση ότι το εμπλεκόμενο στον έλεγχο της συγκεκριμένης οντότητας προσωπικό δεν συμμετέχει στην παροχή των υπηρεσιών αποτίμησης, αυτές οι υπηρεσίες χαρακτηρίζονται ως επιτρεπτές.  Επιπλέον επιτρεπτές θεωρούνται οι συμβουλευτικές υπηρεσίες σε θέματα διενέργειας αποτιμήσεων. Σε κάθε περίπτωση, απαιτείται τεκμηριωμένη αξιολόγηση παροχής της συγκεκριμένης υπηρεσίας και η λήψη των αναγκαίων μέτρων περιορισμού της απειλής του αυτοελέγχου σε αποδεκτό επίπεδο.

(ζ) Αναλογιστικές μελέτες. Για τη σύνταξη αναλογιστικών μελετών ισχύουν οι περιοριστικοί όροι και προϋποθέσεις επιτρεψιμότητας της περίπτωσης (στ) ανωτέρω.

(η) Κατάρτιση χρηματοοικονομικών προβλέψεων και σύνταξη αναμενόμενης οικονομικής πληροφόρησης. Οι περιοριστικοί όροι στους οποίους υπόκειται η παροχή υπηρεσιών διενέργειας χρηματοοικονομικών προβλέψεων και κατάρτισης στοιχείων αναμενόμενης οικονομικής πληροφόρησης είναι οι εξής:

· Η παροχή συμβουλευτικών υπηρεσιών ή η διενέργεια ανεξάρτητης εκτίμησης επί ήδη καταρτισθείσας αναμενόμενης οικονομικής πληροφόρησης δεν θέτει σε κίνδυνο την ανεξαρτησία της Ελεγκτικής Εταιρείας έναντι της ελεγχόμενης οντότητας και θεωρείται επιτρεπτή.
· Η κατάρτιση αναμενόμενης οικονομικής πληροφόρησης θέτει σοβαρούς κινδύνους αυτοελέγχου, συνηγορίας και εκφοβισμού και ως εκ τούτου αποτελεί παράγοντα υπονόμευσης της ανεξαρτησίας της Ελεγκτικής Εταιρείας έναντι της ελεγχόμενης οντότητας.  Η Ελεγκτική Εταιρεία φέρει το βάρος της απόδειξης ότι οι επαπειλούμενοι κίνδυνοι ανεξαρτησίας αντιμετωπίζονται με επιτυχία, οπότε με τον προσήκοντα τρόπο παρέχονται οι υπηρεσίες κατάρτισης αναμενόμενης οικονομικής πληροφόρησης ως επιτρεπτές ή αντίθετα η αδυναμία επιτυχούς διαχείρισης των σχετικών κινδύνων κατατάσσει τις υπηρεσίες αυτές στις μη επιτρεπτές, οπότε επιβάλλεται η μη αποδοχή παροχής των υπηρεσιών κατάρτισης αναμενόμενης οικονομικής πληροφόρησης. Στα στοιχεία αξιολόγησης περιλαμβάνονται και τα εξής:

· Το είδος της ελεγχόμενης οντότητας ως δημοσίου ή μη ενδιαφέροντος.

· Εάν η υπηρεσία αφορά συνηθισμένες εργασίες ρουτίνας ή αντιμετώπιση περιπτώσεων έκτακτης ανάγκης.

· Η σημαντικότητα της υπηρεσίας για τις οικονομικές καταστάσεις.

(θ) Υπηρεσίες εσωτερικού ελέγχου. Η Ελεγκτική Εταιρεία μπορεί να παρέχει υπηρεσίες εσωτερικού ελέγχου σε ελεγχόμενη οντότητα υπό τους εξής όρους:

· Το προσωπικό που παρέχει τις υπηρεσίες αυτές δεν ενεργεί με ιδιότητα που αναλογεί στα μέλη της διοίκησης της ελεγχόμενης οντότητας.

· Υπάρχει συμβατική τεκμηρίωση της διάκρισης μεταξύ ευθύνης της διοίκησης για το σχεδιασμό και την εφαρμογή των κατάλληλων δικλίδων και μέτρων εσωτερικού ελέγχου σε σχέση με τη διενέργεια των καθ’ αυτό διαδικασιών του εσωτερικού ελέγχου, όπως και η ανάληψη της ευθύνης για την εποπτεία των διενεργούμενων διαδικασιών από τη διοίκηση της ελεγχόμενης οντότητας .

· Η διοίκηση της ελεγχόμενης οντότητας έχει την ευθύνη εφαρμογής των εισηγήσεων του εσωτερικού ελέγχου που απευθύνονται προς την επιτροπή ελέγχου.

· Οι υπηρεσίες εσωτερικού ελέγχου σε ελεγχόμενη οντότητα διενεργούνται από προσωπικό της Ελεγκτικής Εταιρείας ή εταιρεία του δικτύου στο οποίο ανήκει, που δεν συμμετέχει στη διενέργεια του υποχρεωτικού ελέγχου.  Το προσωπικό αυτό εποπτεύεται από μέλος της διοίκησης της ελεγχόμενης οντότητας στο οποίο ρητά έχει ανατεθεί η συγκεκριμένη αρμοδιότητα.

Για τις ελεγχόμενες οντότητες δημοσίου ενδιαφέροντος πρέπει να αξιολογείται η επίδραση των υπηρεσιών αυτών στις εσωτερικές διαδικασίες και συστήματα της ελεγχόμενης οντότητας που επηρεάζουν τις οικονομικές καταστάσεις, καθώς και η σημαντικότητα της υπηρεσίας.

(ι) Ανάπτυξη και εφαρμογή πληροφοριακών συστημάτων και συναφείς υπηρεσίες. Οι υπηρεσίες αυτές είναι δυνατόν να παρέχονται εφόσον η διοίκηση της ελεγχόμενης οντότητας έχει την ευθύνη:

· Της δημιουργίας, εφαρμογής και παρακολούθησης συστημάτων εσωτερικού ελέγχου.

· Της λήψης των σχετικών διοικητικών αποφάσεων – με τον ορισμό αρμόδιου ικανού στελέχους της – σε σχέση με τις παρεχόμενες υπηρεσίες και αναφορικά με τις εφαρμοζόμενες διαδικασίες, το λογισμικό και τον τεχνικό εξοπλισμό.

· Της αξιολόγησης των αποτελεσμάτων από τις παρεχόμενες υπηρεσίες και της καταλληλότητας των υπό ανάπτυξη εφαρμογών.

· Της εποπτείας της ομάδας έργου.

· Της λειτουργίας των συστημάτων και του λογισμικού, καθώς και των δεδομένων που παράγονται από τα πληροφοριακά συστήματα.

(ια) Εξεύρεση στελεχών για θέσεις ευθύνης. Οι υπηρεσίες εξεύρεσης στελεχών, με την κατάρτιση περιορισμένης λίστας ικανών υποψηφίων, την αξιολόγηση τους και η τελική επιλογή του πλέον κατάλληλου από αυτούς, δεν συγκαταλέγονται στις υπηρεσίες που επιτρέπεται να παρέχονται από την  Ελεγκτική Εταιρεία σε ελεγχόμενη οντότητα δημοσίου ενδιαφέροντος.

Οι προαναφερόμενοι περιορισμοί δεν ισχύουν για τις ελεγχόμενες οντότητες που δεν είναι δημοσίου ενδιαφέροντος, υπό τον όρο ότι στην παροχή των σχετικών υπηρεσιών δεν εμπλέκεται το ελεγκτικό προσωπικό και η διοίκηση της ελεγχόμενης οντότητας φέρει την ευθύνη όλων των αποφάσεων συμπεριλαμβανομένης και αυτής της τελικής επιλογής.

(ιβ) Χρηματοδοτική και χρηματοοικονομική διαχείριση. Η Ελεγκτική Εταιρεία δεν επιτρέπεται να παρέχει στις ελεγχόμενες οντότητες συμβουλευτικές υπηρεσίες επί θεμάτων χρηματοδοτικής διαχείρισης των ελεγχόμενων εταιρειών που αφορούν:

· Προώθηση, διανομή, ή παροχή υπηρεσιών αναδόχου έκδοσης αξιόγραφων.

· Συμβουλευτικές υπηρεσίες, των οποίων η αποτελεσματικότητα επηρεάζει σημαντικά τις λογιστικές μεθόδους απεικόνισης των συναλλαγών στις ελεγχόμενες οικονομικές καταστάσεις.

(ιγ) Φοροτεχνικές υπηρεσίες. Οι φοροτεχνικές υπηρεσίες καλύπτουν ένα ευρύ φάσμα θεμάτων όπως γνωμοδοτήσεις συμμόρφωσης με την ισχύουσα φορολογική νομοθεσία, εισηγήσεις φορολογικού προγραμματισμού, επίλυσης φορολογικών διαφορών, εκπροσώπησης στις φορολογικές αρχές, ενδοομιλικές τιμολογήσεις κλπ.  Πολλές από τις υπηρεσίες αυτές, όπως π.χ. διενέργεια αποτιμήσεων για φορολογικούς σκοπούς, δεν επιτρέπονται για οντότητες δημοσίου ενδιαφέροντος, εφόσον ασκούν σημαντική επίδραση στα σχετικά κονδύλια των ελεγχόμενων από την Ελεγκτική Εταιρεία οικονομικών καταστάσεων.  Σε κάθε περίπτωση, ο κύριος εταίρος του υποχρεωτικού ελέγχου φέρει το βάρος της απόδειξης ότι οι παρεχόμενες φοροτεχνικές υπηρεσίες στην ελεγχόμενη οντότητα δεν συνιστούν παράβαση των όρων της ανεξαρτησίας με βάση της αρχές του Κώδικα Δεοντολογίας της IFAC.  Γι’ αυτό το σκοπό ο εταίρος που είναι υπεύθυνος για την παροχή των φοροτεχνικών υπηρεσιών, αφού εξετάσει τις πραγματικές συνθήκες του κάθε υπό ανάληψη έργου, σε ελεγχόμενη οντότητα από την Ελεγκτική Εταιρεία στην οποία ανήκει, εισηγείται για την παροχή των φοροτεχνικών υπηρεσιών στον κύριο εταίρο του υποχρεωτικού ελέγχου, για την έγκριση του, όπως περιγράφεται στην εισαγωγή της ενότητας 3 ανωτέρω.

Στα στοιχεία αξιολόγησης περιλαμβάνονται και τα εξής:

· Το είδος της ελεγχόμενης οντότητας, δημοσίου ή μη δημοσίου ενδιαφέροντος

· Εάν πρόκειται για ασυνήθιστες καταστάσεις ή έκτακτης ανάγκης 

· Το είδος της παρεχόμενης υπηρεσίας

· Η σημαντικότητα της υπηρεσίας για τις οικονομικές καταστάσεις.

(ιδ) Διαφύλαξη και διαχείριση περιουσιακών στοιχείων ελεγχόμενης οντότητας. Η Ελεγκτική Εταιρεία δεν επιτρέπεται να έχει στην κατοχή της την επιμέλεια χρεογράφων της ελεγχόμενης οντότητας ή να διενεργεί συναλλαγές με αυτά.  Επίσης δεν διαφυλάττει έστω και προσωρινά, περιουσιακά στοιχεία της ελεγχόμενης οντότητας (όπως χρηματικά διαθέσιμα, ενσώματα πάγια ή εμπορεύσιμα στοιχεία κλπ).  Κατ’ εξαίρεση επιτρέπεται η διαφύλαξη περιουσιακών στοιχείων όταν αυτά δεν είναι σημαντικής αξίας για την ελεγχόμενη οντότητα και το επιβάλλουν λόγοι εφαρμογής νομικών διατάξεων. 

(ιε) Υπηρεσίες εκπαίδευσης. Η Ελεγκτική Εταιρεία δεν επιτρέπεται να παρέχει υπηρεσίες εκπαίδευσης σε στελέχη και προσωπικό των ελεγχόμενων οντοτήτων, όταν η εκπαίδευση σχεδιάζεται και προσφέρεται ειδικά για τις ανάγκες της συγκεκριμένης οντότητας. Οι υπηρεσίες αυτές είναι δυνατόν να παρέχονται εφόσον:

· To αντικείμενο της εκπαίδευσης δεν αφορά μη επιτρεπόμενη υπηρεσία, και 

· Η Ελεγκτική Εταιρεία δεν εκτελεί δραστηριότητες που μπορούν να εκληφθούν ως ανάθεση διοικητικής αρμοδιότητας.
Η παροχή υπηρεσιών για άλλες μορφές εκπαίδευσης, π.χ. τυποποιημένα προγράμματα εκπαίδευσης που προσφέρονται στο ευρύ κοινό, επιτρέπεται με την προϋπόθεση της τεκμηριωμένης αξιολόγησης που περιγράφεται στην εισαγωγή της ενότητας 4 ανωτέρω.

(ιστ) Λοιπές μη ελεγκτικές υπηρεσίες. Η παροχή μη ελεγκτικών υπηρεσιών που δεν αναφέρονται ρητά στις ανωτέρω παραγράφους είναι επιτρεπτές εφ’ όσον τηρείται η βασική αρχή των μέτρων διασφάλισης ανεξαρτησίας, όπως περιγράφεται στην εισαγωγή της ενότητας 4 ανωτέρω.

6. Υποχρεώσεις κύριου εταίρου και ελεγκτικού προσωπικού

Υποχρεώσεις κύριου εταίρου και ελεγκτικού προσωπικού για την τήρηση των όρων ανεξαρτησίας στη φάση ανάληψης των ελέγχων:

(α)
Πριν από την αποδοχή της πρότασης ανάθεσης υποχρεωτικού ελέγχου ο κύριος εταίρος της Ελεγκτικής Εταιρείας ευθύνεται και διασφαλίζει ότι η αποδοχή του υπό ανάληψη ελέγχου δεν παραβιάζει τους ισχύοντες όρους ανεξαρτησίας και δεν δημιουργεί ασυμβίβαστο προς τις υφιστάμενες σχέσεις με την υποψήφια για έλεγχο οντότητα και τις συνδεόμενες οντότητες με αυτή.

(β)
Όταν αναλαμβάνονται έλεγχοι ενοποιημένων οικονομικών καταστάσεων ομίλου επιχειρήσεων, συνιστώντα μέρη του οποίου ελέγχονται από Ορκωτούς Ελεγκτές Λογιστές άλλης Ελεγκτικής Εταιρείας, ο ελεγκτής του ομίλου υποχρεούται να κοινοποιεί προς αυτούς τους ελεγκτές τις οδηγίες τήρησης των όρων ανεξαρτησίας που ισχύουν για τον ελεγχόμενο όμιλο.  Ο ελεγκτής του ομίλου υποχρεούται να αποκτά τα κατάλληλα ελεγκτικά τεκμήρια που εξασφαλίζουν την τήρηση των όρων ανεξαρτησίας από τους Ορκωτούς Ελεγκτές Λογιστές και τις Ελεγκτικές Εταιρείες που βρίσκονται στην Ελληνική επικράτεια και σε άλλα κράτη μέλη και από τους ελεγκτές τρίτων χωρών που συμμετέχουν στον έλεγχο των συνιστώντων μερών του ελεγχόμενου ομίλου. Στην περίπτωση αυτή αναγκαία τεκμήρια διασφάλισης των όρων ανεξαρτησίας είναι:

· Η λήψη σχετικών έγγραφων ή ηλεκτρονικά διαβιβαζόμενων επιβεβαιώσεων από όλους τους ελεγκτές των συνιστώντων μερών του ομίλου.

· Η τήρηση διαδικασιών διασφάλισης των όρων ανεξαρτησίας σε επίπεδο δικτύου.

(γ) Στη φάση συγκρότησης και σύνθεσης της ομάδας ελέγχου ο κύριος εταίρος διασφαλίζει ότι η προσωπική του συμμετοχή στον έλεγχο και η σύνθεση της ομάδας ελέγχου εγγυώνται την τήρηση των όρων ανεξαρτησίας προς την ελεγχόμενη οντότητα και τις συνδεόμενες οντότητες με αυτή, εφόσον πρόκειται για οντότητες δημοσίου ενδιαφέροντος, σύμφωνα με τα οριζόμενα περί ασυμβίβαστων στην ενότητα 1 ανωτέρω. Για αυτό το σκοπό ο κύριος εταίρος και το ελεγκτικό προσωπικό υπογράφουν χειρόγραφα ή ηλεκτρονικά ατομικές επιβεβαιώσεις τήρησης των όρων ανεξαρτησίας.

(δ) Στα πλαίσια του ελέγχου οντοτήτων δημοσίου ενδιαφέροντος ο κύριος εταίρος συντάσσει, κατ’ ελάχιστον ετησίως, αναφορά προς την επιτροπή ελέγχου της ελεγχόμενης οντότητας για την τήρηση των όρων ανεξαρτησίας.
7. Υποχρεώσεις, καθήκοντα και ευθύνες Ελεγκτικής Εταιρείας

Υποχρεώσεις, καθήκοντα και ευθύνες Ελεγκτικής Εταιρείας για τη διασφάλιση της τήρησης των όρων ανεξαρτησίας:

(α) Η Ελεγκτική Εταιρεία υποχρεούται να ορίζει ένα ανώτερο διοικητικό στέλεχος  ως υπεύθυνο εφαρμογής των διαδικασιών και των ασφαλιστικών δικλίδων τήρησης των όρων ανεξαρτησίας. Επίσης διαθέτει κατάλληλους και επαρκείς πόρους για την οργάνωση, παρακολούθηση και τεκμηρίωση των εφαρμοζόμενων διαδικασιών και δικλίδων, όπως ορίζονται από την εφαρμοζόμενη πολιτική και τους ισχύοντες όρους ανεξαρτησίας.

(β) Η Ελεγκτική Εταιρεία και δίκτυο στο οποίο ανήκει, ακολουθεί τις αναγκαίες διαδικασίες και εφαρμόζει δικλίδες διασφάλισης της ανεξαρτησίας, συμπεριλαμβανομένης και της τήρησης βάσεων δεδομένων, με τα αρχεία και τις καταστάσεις που απαιτούνται για τη διαχείριση, διαφύλαξη και τεκμηρίωση της εφαρμογής των όρων ανεξαρτησίας που ισχύουν.  Στις προαναφερόμενες βάσεις δεδομένων, αρχεία και καταστάσεις περιλαμβάνονται:

· Αρχείο ή κατάσταση μεταβολών χαρτοφυλακίου της Ελεγκτικής Εταιρείας, όπου καταγράφονται οι αγοραπωλησίες χρεογράφων της Ελεγκτικής Εταιρείας, η οποία ευθύνεται για τη διασφάλιση της ανεξαρτησίας πριν την απόκτηση οποιουδήποτε χρεογράφου.

· Αρχείο ή κατάσταση μεταβολών των προσωπικών επενδύσεων σε χρεόγραφα των Ορκωτών Ελεγκτών Λογιστών και του διευθυντικού ελεγκτικού προσωπικού.

· Αρχείο ή κατάσταση μεταβολών των ελεγχόμενων οντοτήτων και των συνδεόμενων με αυτές οντοτήτων, οι οποίες υπόκεινται στους περιοριστικούς όρους ανεξαρτησίας.

(γ) Σε ετήσια βάση η Ελεγκτική Εταιρεία εξασφαλίζει την έγκαιρη λήψη υπογεγραμμένων, χειρόγραφα ή ηλεκτρονικά, επιβεβαιώσεων τήρησης των όρων ανεξαρτησίας από όλους τους Ορκωτούς Ελεγκτές Λογιστές και το προσωπικό που απασχολεί.

(δ) Η Ελεγκτική Εταιρεία εξασφαλίζει ότι κατ’ έτος οι Ορκωτοί Ελεγκτές Λογιστές και το ελεγκτικό προσωπικό παρακολουθούν επιμορφωτικό σεμινάριο που περιλαμβάνει στην ύλη του θέματα  τήρησης των όρων προσωπικής και επαγγελματικής ανεξαρτησίας.
(ε) Η Ελεγκτική Εταιρεία έχει καταγεγραμμένη πολιτική και εφαρμόζει σύστημα πειθαρχικών κυρώσεων για την αποτροπή των απειλών παραβίασης των όρων που ισχύουν για την ελεγκτική ανεξαρτησία.  Οι προβλεπόμενες εσωτερικές πειθαρχικές κυρώσεις στοχεύουν στον εσωτερικό προληπτικό έλεγχο με κριτήριο την εμπέδωση των αρχών, των περιορισμών και των κυρώσεων που προβλέπονται  από το ισχύον ρυθμιστικό πλαίσιο για την ανεξαρτησία των Ορκωτών Ελεγκτών Λογιστών και των Ελεγκτικών Εταιρειών.

